ફેસબૂકના ડેટાની ચોરી કરીને કેમ્બ્રિજ એનાલિટિકાએ સૌને ચોંકાવી દીધા હતા. દુનિયાભરમાં ફેસબૂક સામે શંકા ઊભી થઈ છે, પણ તે પછીય ફેસબૂક સુધરી હોય તેવું લાગતું નથી. આપણા જીવનમાં જાસૂસી કરવાનો એવો ચસકો ફેસબૂકને લાગ્યો છે કે તેણે વધુ કેટલીક પેટન્ટ નોંધાવી છે જે બહુ ડરામણી છે. આપણને ચસકો લગાડીને ફેસબૂક અબજો રૂપિયાની કમાણી કરે છે. ભારતમાંથી પણ કરોડો રૂપિયાની કમાણી તેને થઈ રહી છે. આ કમાણીનું માધ્યમ છે યુઝર્સની માહિતી ચોરીને તેનો ઉપયોગ કરવાનો. યુઝર્સની માહિતીનું શું થશે તે આમ સમજવું સહેલું છે. આપણને શું ગમે છે તેના આધારે ફેસબૂક આપણને એડ બતાવે છે. આવી એડ બતાવવાના પૈસા કંપનીઓ તરફથી ફેસબૂકને મળે છે. આમ જુઓ તો આ એક બિઝનેસ મોડેલ છે. આપણે ઘરે અખબાર મગાવીએ ત્યારે તેમાં જાહેરખબરો ભરેલી હોય છે. પણ તે જાહેરખબર બધા માટે હોય છે. આપણા ઘરે આવતા અખબારમાં માત્ર આપણને ગમે કે લાગુ પડે તેવી જાહેરખબર નથી હોતી.